Peter Duetoft (CD), 2000-12-14:
Jeg vil gerne allernådigst spørge hr. Frank Dahlgaard, om jeg må bede om et dedikeret eksemplar af digtet; så vil jeg indramme det og hænge op, for smukt var det jo.
Så vil jeg i øvrigt sige, at det byggede på en fatal brøler, i hvert fald i forhold til CD.
Vi har aldrig nogen sinde sagt, at det hele ville bryde sammen dagen efter et nej.
Det, vi har sagt, er, at når den danske krone og økonomi kommer under pres på grund af spekulation, når vi begynder at få en økonomi, der kører dårligere, og hvor konjunkturerne skifter, så kommer vi i en situation, hvor vi stadig væk mener, at det vil være en belastning for dansk økonomi, at vi ikke er med i Euroland.
Det er vores opfattelse.
Vi har aldrig påstået og aldrig været så tåbelige, at vi kunne påstå, at dagen efter ville der pludselig ske både det ene og det andet, al den stund at markederne havde rettet sig ind efter et nej meget længe på grund af meningsmålingerne.
Men jeg vil se frem til, at jeg må få lov til at få digtet.
Ellers må jeg forstørre det fra Folketingets forhandlinger.
Til hr. Jens Rohde vil jeg bare sige: Jamen vi mener faktisk, at servicejobbene er en god idé, og når vi kan konstatere, at der er nogle fysiske barrierer, der gør, at de ikke bliver brugt, så kan man selvfølgelig vælge at lade være med at føre sin gode idé ud i livet, men man kunne også vælge at sige: Så fjerner vi de barrierer.
Og når vi synes, at servicejob er en god idé, så er det, fordi alternativet for de mennesker, der kommer i servicejob, rent faktisk er ingenting.
Når de til gengæld er i servicejob, kan vi få brugt de mennesker med de evner, de har, både inden forsorgsområdet og plejeområdet osv.
Det er, fordi vi synes, det er en god idé, og at der er et behov for det i den forstand, at vi ved, at der er nogle mennesker, der ikke har noget job.
Til gengæld er de gode til noget, som vi har brug for dem til, og så lokker vi på den måde.
Man kan selvfølgelig - her er jeg enig med hr. Jens Rohde - en gang imellem sige, at nu er der noget, der ikke skal fortsætte, fordi det viser sig, at det ikke virker, men vi har altså valgt det her, fordi vi mener, at hovedmålet er rigtigt.
Viser det sig så, at det ikke virker i løbet af nogle år, må vi fjerne det.
Det er jeg enig i.
Men det tror jeg bare det vil.
Vi har jo set andre ordninger herinde, der har skullet løbes igang.
Og så endelig til hr. Thor Pedersen, bare for at jeg ikke bliver beskyldt for at sige, at frihed er marxistisk
: Det var faktisk ikke det, jeg sagde.
Jeg advarede mod, at man nu gjorde frihed og frit valg til lige så meget et mantra, som marxisterne i sin tid gjorde statsstyringen af alting til et mantra.
Det er måske dér, vi er uenige, men det er jo derfor, vi vender os mod nogle af de gamle ideologier.
De er alt for firkantede og alt for sort/hvide i forhold til det virkelige samfund.
Og det er det.
Det kan de jo allerede i dag.
De kan jo godt vælge at komme på et andet plejehjem, men der er en enorm masse fysiske problemer.
Vi havde da en god Venstrekommune i Sindal, der desværre gjorde det, at hver gang, der var nogen udefra, der ville vælge at komme på et plejehjem i Sindal, fordi deres børn boede i Sindal, ja, så havde man tilfældigvis nogle andre, der skulle ind først, og det var dem længst væk fra, der ikke kom ind.